DE PAR LE ROY. Chiers et bien amez: comme avons esté advertis, vous avez bien seu le partement de nostre frère de Berry, et comme il a esté séduit par aucuns soi départir de nostre compaignie, et s’en est alé en Bretaigne. Aussi avons esté informés des bons termes que avez tenu depuis le partement de nostre dit frère, et du bon vouloir que avez à nous, dont vous sçavons trez bon gré, et en sommes trez contens; et soyez certains que n’oblirions jamais vostre bon vouloir et le service que vous nous ferez. Et veuillez tousjours persévérer en vostre bonne loyauté envers nous; et s’il venoit aulcuns nos rebelles et désobeyssans en vostre ville, ou y envoyoient de leurs gens adhérans et complices, ne leur donnez faveur, confort, aide ne retraict en nostre préjudice, ainsi que en vous nous avons nostre parfaite confiance, et nous faites sçavoir et advertissez des choses qui surviendront par delà, et surtout comme nostre bien amé Guillaume de Boessy, echanson de nostre trez chier et...... compagnie la royne de ce qu’il vous dira touchant ladite matière. Donné à Saumur, le XIIII jour d’avril. Signé LOYS; et plus bas, Bourre.